钦定古今图书集成/明伦汇编/宫闱典/第093卷 > 鲁国大长公主 下嫁石保吉
## 钦定古今图书集成/明伦汇编/宫闱典/第093卷 > 鲁国大长公主 下嫁石保吉

按《宋史公主列传》：“鲁国大长公主，开宝五年封延庆
公主，下嫁左卫将军石保吉。太宗即位，进封许国，淳
化元年改晋国。真宗初，进长公主。大中祥符二年进
大长公主。薨，赐谥贤靖，元符改封鲁国，政和改贤肃
大长帝姬。”按《石守信传》，“守信子保吉，字祐之，初以
荫补天平军衙内都指挥使。开宝四年召见，赐袭衣、
玉”带、金鞍勒马。选尚太祖第二女延庆公主，拜左卫
将军、驸马都尉，俄领爱州刺史。太平兴国初，迁本州
防御使。五年，坐遣亲吏市竹木秦、陇间，矫制渡关，为
王仁瞻所发，罚一季俸。七年，改朔州观察使。守信卒，
起复为威塞军节度。雍熙三年，出知河阳。四年，召入，
复命知大名府兼兵马都部署，连改横海、安国二镇
节度。真宗即位，加检校太尉、保平军节度。车驾北巡，
命为河北诸路行营都部署，屯定州。景德初，改武宁
军节度、同平章事。冬，幸澶渊，命与李继隆分为驾前
东西面都排阵使，军于北门外。辽骑数万骤至城下，
保吉不介马而驰，当其锋，辽人引去。俄而请盟，锡宴
射于行宫后苑。帝谓继隆等曰：“自古北边为患，今其
畏威服义，息战安民，卿等力也。”保吉进曰：“臣受命御
患，上禀成算，至于布列行阵，指授方略，皆出于继隆。”
继隆曰：“宣力用心，躬率将士，臣不如保吉。”帝曰：“卿等
协和，共致太平，军旅之事，朕复何忧。”欢甚，赐以袭衣、
金带、鞍勒马。二年，改镇安军节度。未几，自治所来朝，
愿奉朝请，从之。四年，部民上治状，乞还镇所，诏奖谕
之，仍从其请。大中祥符初，从东封，摄司徒，封祀坛奉
俎，加检校太师。还镇。冬，公主疾，诏归视。主薨。明年，保
吉卒，年五十七，赠中书令，谥庄武。保吉姿貌瑰硕，颇
有武干，累世将相。家多财，所在有邸舍别墅，虽馔品
亦饰以彩缋。好治生射利，性尤骄倨，所至峻暴好杀，
待属吏不以礼。镇大名也，叶齐、查道皆知名士，尝械
以运粮。初，程能为京西转运，保吉托治其私负，能不
从。至是，其子宿为属邑，吏将辱之，会有辟召，乃止。又
染家贷钱息不尽，入质其女，其父上诉，真宗亟命遣
还。尝有仆侵盗私积，不时求对，恳请配隶。帝曰：“是有
常法，不可。”保吉请不已，帝戒勗之善弋猎，畜鸷禽兽
数百，令官健罗鸟雀饲之，人有规劝者辄怒之。在陈
州，盛饰廨舍，以迓贵主，因完葺城垒，疏牖于上，以瞰
衢路，如箭窗状。未尝上闻。宾佐谏之，不听，颇涉众议。
初，守信镇陈五十七卒，及保吉继是镇，寿亦止是，谈
者异之。保吉子贻孙，任崇仪使、带御器械，坐事免官；
孝孙，西京左藏库使。